Pracovný dokument útvarov Komisie - Sprievodný dokument k Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - Globálna Európa: pevnejšie partnerstvo na zabezpečenie prístupu na trh pre európskych vývozcov - Zhrnutie hodnotenia vplyvu {KOM(2007) 183 v konečnom znení} {SEK(2007) 452} /* SEK/2007/0453 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 18.4.2007 SEK(2007) 453 PRACOVNÝ DOKUMENT ÚTVAROV KOMISIE Sprievodný dokument k OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV GLOBÁLNA EURÓPA: PEVNEJŠIE PARTNERSTVO NA ZABEZPEČENIE PRÍSTUPU NA TRH PRE EURÓPSKYCH VÝVOZCOV ZHRNUTIE HODNOTENIA VPLYVU {KOM(2007) 183 v konečnom znení}{SEK(2007) 452} Zhrnutie Cieľom pôvodnej stratégie EÚ o prístupe na trh z roku 1996 bolo presadenie mnohostranných a dvojstranných obchodných dohôd a otvorenie trhov v tretích krajinách. Táto stratégia mala dva piliere: poskytovať informácie o podmienkach prístupu na trh podnikom EÚ s účasťou všetkých príslušných partnerov EÚ; a vytvárať spôsob, ako prekonať prekážky. O desať rokov neskôr sa mení politická a hospodárska scéna sveta. Objavujú sa noví významní obchodní partneri. Zmenila sa podstata obchodných prekážok. Podniky EÚ viac závisia od rýchlejšie rastúcich trhov v zahraničí, čo zase pomáha podporovať hospodársky rast doma. V roku 2006 sa v oznámení o globálnej Európe vyzývalo na pokračovanie v stratégii prístupu na trh. Závery sympózia o prístupe na trh z roku 2005, hodnotiacej štúdie Crowell & Moring z roku 2006 a online verejnej diskusie v rokoch 2006 – 2007 poukázali na potrebu Komisie ponúknuť skutočnú „oddanosť službe“ a určiť prioritné trhy a prekážky na dosiahnutie lepších výsledkov v partnerstve s členskými štátmi a podnikmi. V tomto hodnotení vplyvu prístupu na trh sa analyzuje súčasný stav činnosti a dôkladne sa skúmajú štyri možnosti hodnotenia ďalšieho postupu: - Možnosť A: Obmedzenie činnosti prístupu na trh výhradne na poskytovanie informácií; - Možnosť B: Status quo s bežnými úpravami/zlepšeniami projektov; - Možnosť C: Rozhodnejší prístup; alebo - Možnosť D: Radikálne, ambiciózne prepracovanie s vymenovaním osobitného „zástupcu pre prístup na trh“ a vytvorenie „výkonnej agentúry prístupu na trh“. Analýza ukazuje, že možnosť C: Rozhodnejší prístup bol najprijateľnejším nástrojom na splnenie podmienok oznámenia o globálnej Európe a na dosiahnutie pozitívneho vplyvu na ciele lisabonskej agendy. Neočakáva sa, že niektorá z týchto štyroch možností bude mať negatívny vplyv na rozvojové krajiny, ani na sociálnu a environmentálnu politiku. Zvolená možnosť by zahŕňala nové partnerstvo prístupu na trh, v rámci ktorého by sa dostupné zdroje zamerali na prekážky a krajiny, v ktorých by podniky EÚ mali pravdepodobne najlepšie výsledky, nezabúdajúc pritom na potreby menších členských štátov EÚ a MSP; efektívnejšie využitie nástrojov obchodnej politiky; budovanie spolupráce s tretími krajinami, ktoré majú podobné ciele na iných trhoch na základe jednotlivých prípadov; lepšiu databázu o prístupe na trh; možnosť správ jednotlivých krajín o prekážkach obchodu; a koordinovanejší prístup zo strany všetkých partnerov. Prístupom „zdola hore“ sa vytvoria „siete prístupu na trh“, ktoré budú zahŕňať nové partnerstvo medzi Komisiou, členskými štátmi a podnikmi vrátane – na miestnej úrovni – pevnejšieho postavenia zastúpenia Komisie. V súlade s hodnotením vplyvu oznámenia o globálnej Európe by sa uskutočnil pravidelný prieskum nového partnerstva prístupu na trh. Stanovia sa ukazovatele monitorovania a nástroje hodnotenia na začatie takého prieskumu. Okrem toho by sa malo uskutočniť ďalšie nezávislé externé hodnotenie o vplyve zrevidovanej stratégie do dvoch – troch rokov od jej začatia. V tomto dokumente sa plne zohľadňuje stanovisko Rady pre hodnotenie vplyvu vydané 9. marca 2007.